open-index/open-wikipedia-markdown huggingface dataset:
ג'ורג' בנג'מין

**ג'ורג' בנג'מין** (באנגלית: **George Benjamin**; נולד ב-31 בינואר 1960), מלחין, מנצח, פסנתרן ומורה למוזיקה בריטי.

## חייו
בנג'מין נולד בלונדון ולמד אצל אוליבייה מסייאן בקונסרבטואר של פריז במחצית השנייה של שנות ה-70. בנג'מין היה, על פי השמועה, בכיר תלמידיו של מסייאן.

בנג'מין המשיך ללימודי מוזיקה בקינג'ס קולג', קיימברידג', שם למד אצל אלכסנדר גהר ויצא משם בראשית שנות העשרים לחייו כמוזיקאי בוגר ומבטיח. יצירתו התזמורתית Ringed by the Flat Horizon, העוסקת בסופת רעמים במדבר מקסיקו נכתבה למען האגודה המוזיקלית של אוניברסיטת קיימברידג' והושמעה בביצוע בכורה בקיימברידג' בניצוח מרק אלדר ב-5 במרץ 1980. היא בוצעה בסדרת הפרומס באוגוסט של אותה שנה, כשהיה עדיין סטודנט, ובכך היה למלחין הצעיר ביותר שיצירתו בוצעה בסדרת הקונצרטים הזו.

מאז שנות ה-80 כתב בנג׳מין יצירות למספר רב של הזמנות נכבדות, ביניהן Sudden Time (לתזמורת); Three Inventions (לתזמורת קאמרית); A Mind of Winter לסופרן ותזמורת קאמרית, שבוצעה לראשונה בפסטיבל אלדבורו ב-26 ביוני 1981; At First Light, שביצוע הבכורה שלה היה בלונדון ב-23 בנובמבר 1982 בניצוח סיימון ראטל ו"אנטארה" (להרכב כלי ואלקטרוניקה, שהופק ב-IRCAM והיה החיבור המוזיקלי הראשון להתפרסם בתוכנת התיווי הממוחשבת "סיבליוס"). בנג׳מין גם מרבה לנצח; עיקר תרומתו כמנצח היא ניצוח על מוזיקה מודרנית ועכשווית, כולל בכורות רבות, לרבות של מוזיקה שלו עצמו. הוא מרבה לנצח על הסינפונייטה של לונדון, אנסמבל מודרן, והתזמורת הקאמרית מאהלר, אך ניצח על מספר תזמורות אחרות, לרבות הפילהרמונית של ברלין והתזמורת הפילהרמונית של רדיו צרפת.

לאחר שנים רבות של חיפושים אחר לבריתן מתאים, כתב בנג׳מין את האופרה הראשונה שלו באורך מלא, Written on Skin, עם טקסט מאת מרטין קרימפ. אופרה זו זכתה להצלחה כבירה מאז בכורתה ב-2012 בפסטיבל אקס-אן-פרובאנס, עליה ניצח. קדמה לה האופרה הקאמרית Into the Little Hill לסופרן, אלט, ותזמורת קאמרית מ-2006, וממשיכה אותה Lessons in Love and Violence מ-2017, גם היא אופרה באורך מלא. גם לאופרות אלה כתב קרימפ את הליברית.

בספטמבר 2025 יתמנה למלחין הבית של התזמורת הפילהרמונית של לונדון.

בנג'מין מתגורר בלונדון. הוא לימד קומפוזיציה בקולג' המלכותי למוזיקה הלונדוני וכיום הוא מלמד בקינג'ס קולג' לונדון.

## קישורים חיצוניים

קטגוריה:מלחינים בריטים
קטגוריה:מנצחים בריטים
קטגוריה:פסנתרנים בריטים
קטגוריה:מורים למוזיקה באנגליה
קטגוריה:מלחינים מן המאה ה-20
קטגוריה:סגל אוניברסיטת לונדון
קטגוריה:בוגרי קינגס קולג' קיימברידג'
קטגוריה:בריטים שנולדו ב-1960
פלפל קאיין

**פלפל קאיין** (שם מדעי: *Capsicum annuum var. acuminatum*) הוא זן של פלפל אדום חריף. מקור השם של הפלפל לא ידוע; השימוש בשם זה לפלפל מתועד כבר בשנת 1652, בעוד העיר קאיין שינתה את שמה לכך רק בשנת 1777.

הפלפל משמש בעיקר בבישול של מנות חריפות, בצורת אבקה, בצורתו הטבעית, או בצורת שמן מזוקק.

פלפל קאיין מדורג בין 30,000 לבין 50,000 בסולם סקוביל.

## קישורים חיצוניים

* שימושים של פלפל קאיין ברפואה הטבעית - באתר HealthPedia (בעברית)
* פלפל קאיין כל מה שצריך לדעת באתר המתכונים של סבתא.

## הערות שוליים

קטגוריה:טקסונים שתוארו בידי קרל אנטון פינגרהות
קטגוריה:צמחים שתוארו ב-1832
קאיין
קטגוריה:מאכלים חריפים
Thermus aquaticus

***Thermus aquaticus*** הוא מין חיידק אקסטרמופילי המסוגל לסבול טמפרטורות גבוהות. חיידק זה הוא המקור לאנזים Taq DNA פולימראז העמיד בחום, אחד האנזימים החשובים ביותר בביולוגיה המולקולרית בשל השימוש הנעשה בו בשיטת ה-PCR. החיידק קרוי גם ***Thermophilus aquaticus***.

ב-1969 דיווחו תומאס ברוק והדסון פריז מאוניברסיטת אינדיאנה על מין חדש של חיידק תרמופילי שלו קראו *Thermophilus aquaticus*. החיידק נתגלה באזור פארק לאומי ילוסטון ומאז נמצא במספר בתי גידול חמים ברחבי העולם.

הטמפרטורה האופטימלית עבור החיידק היא בסביבות 70 מעלות צלזיוס, אך הוא מסוגל לשרוד בטווח טמפרטורות מ-50 °C עד 80 °C. חיידק זה הוא כימוטרופי, כלומר כדי להשיג את מזונו הוא מבצע כימוסינתזה. עם זאת, מאחר שטווח הטמפרטורות בו הוא חי חופף במידת מה לזה של כחוליות פוטוסינתטיות המשתפות איתו את הסביבה האידיאלית, הוא חי לעיתים בעזרת שכניו ומשיג את האנרגיה הנחוצה לו לגידול מהפוטוסינתזה שלהן.

## אנזימים מ-''T. aquaticus''

*T. aquaticus* הוא מקור חשוב למספר אנזימים יציבים בחום, שהמפורסם בהם הוא ה-Taq DNA פולימראז. האנזים בודד לראשונה מ-*T. aquaticus* ב-1976. היתרון הראשון שנמצא בפולימראז זה, היציב בטמפרטורה גבוהה (טמפרטורה אופטימלית של 80 °C), היה שניתן לבודדו בצורה נקיה יותר מאשר DNA פולימארז ממקורות אחרים. באנזים זה נעשה שימוש רב ב-PCR. אנזימים נוספים שמקורם ב-*T. aquaticus*:
* **[[אלדולאז]]**: מחקרים בחיידק תרמופילי זה שיכול לגדול בתרביות תאים התרכזו בתחילה בניסיונות להבין כיצד אנזימים, שבדרך כלל אינם פעילים בטמפרטורות גבוהות, יכולים לתפקד בטמפרטורה גבוהה אצל תרמופילים. ב-1970 פרסמו ברוק ופריז מאמר המתאר את האנזים אלדולאז היציב בחום מחיידק *T. aquaticus*.
* **[[RNA פולימראז]]**.
* אנזים ההגבלה **Taq I**.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:חיידקים אמיתיים
קרי לילה

**קְרִי־לַיְלָה** (בסלנג נקרא **חלום רטוב**) הוא פליטת זרע (שפיכה) לא רצונית במהלך השינה. אצל גברים קרי לילה עשוי להתרחש בתדירויות שונות, בתקופות שונות במהלך חייהם, החל מגיל ההתבגרות. אצל נשים מתרחשת תופעה מקבילה המתבטאת ברטיבות בנרתיק ולפעמים גם אורגזמה מתוך שינה. לעיתים קרובות קרי לילה מלווה בחלומות ארוטיים, אך אין זה מן ההכרח. במהלך השפיכה, בקרי לילה, נפלטים כ-500 מיליון תאי זרע, בדומה לשפיכה רגילה. לא תמיד מלווה פליטת הזרע ביקיצה מהשינה.

## שכיחות
קרי לילה שכיח בעיקר בגיל ההתבגרות ואצל צעירים, אך יכול להופיע בכל גיל. על פי דוחות קינסי, 83% מהגברים האמריקנים חווים קרי לילה לפחות פעם אחת בחייהם ואצל 13% מהמתבגרים פליטת הזרע הראשונה מתרחשת בשינה. התדירות יורדת מ-0.36 פעמים בשבוע בממוצע בגיל 15 ל-0.18 פעמים בגיל 40. בסקר שנערך באינדונזיה דווח על כ-97% מהגברים שחוו קרי לילה עד לאמצע שנות ה-20 לחייהם. שכיחות אירועי הקרי עולה אצל מתבגרים המקבלים תוספת טסטוסטרון לטיפול בעיכוב בהתפתחות המינית.

## בדת
### יהדות
על פי התורה, קרי לילה מטמא את האדם שיוצא ממנו הזרע, והוא הופך בכך להיסווג בתור טמא המכונה בספרות חז"ל בעל קרי.

על פי ספר דברים, נדרשת טבילה במים להיטהרות מקרי: 

בהלכה, על אף ששפיכת זרע לבטלה נחשבת לחטא, מוגדר קרי לילה כטומאה בלבד. עם זאת, הגבר מצווה על שמירת עיניים - התנהגות שתמנע מחשבות ארוטיות העלולות להוביל לקרי לילה.. במסכת ברכות נמנה קרי לילה עם שישה "סימנים יפים לחולה". לפי מסכת אבות אחד מהניסים שאירעו בבית המקדש הוא ש"לא אירע קרי לכוהן גדול ביום הכיפורים" אם כי מסופר במסכת יומא בתלמוד הירושלמי שכהן בשם "בן אילם" החליף את הכהן הגדול שראה קרי ביום הכיפורים.

במסכת יומא,פרק א', משנה ד' נכתב ש"כל שבעת הימים לא היו מונעים ממנו (מהכוהן הגדול) מאכל ומשתה. ערב יום הכיפורים עם חשכה, לא היו מניחים אותו לאכול הרבה, מפני שהמאכל מביא את השינה". הפירוש במשנה מסביר: שאסור היה לכוהן הגדול לישון בליל יום הכיפורים, שמא יראה קרי וייפסל לעבודה.

### אסלאם
ב"פרשת השולחן" בקוראן מצווה אדם להיטהר בעקבות פליטת זרע: בניגוד ליחסי מין או אוננות, קרי לילה אינו נחשב כשבירה של מצוות צום הרמדאן.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:פיזיולוגיה
קטגוריה:שפיכה
גנוטלה

**גנוטלה** (**Gnutella**) היא רשת שיתוף קבצים באינטרנט. נכון לדצמבר 2005, היא הייתה הרשת השלישית בגודלה באינטרנט, אחרי הרשתות eDonkey2000 (eDonkey2000) ו-FastTrack (קאזה). בכל רגע נתון מחוברים לרשת כמיליון משתמשים, ולעיתים כפליים מכך. השם "גנוטלה" הוא הלחם של גנו (מערכת הפעלה) עם נוטלה (ממרח שוקולד).

## היסטוריה
תוכנת הלקוח הראשונה לפרוטוקול זה נכתבה בשנת 2000 על ידי ג'סטין פרנקל וטום פפר, שני מתכנתים מחברת Nullsoft. ב-14 במרץ 2000 פורסמה התוכנה באתר הבית של החברה, שנרכשה על ידי AOL, זמן קצר קודם לכן. ההודעה על פרסום התוכנה הגיעה לאתר Slashdot, ואלפי משתמשים הורידו אותה עוד באותו יום. למחרת, הוסרה התוכנה משרתי החברה, לאחר שחברת האם, AOL, הביעה דאגה לגבי חוקיות השימוש בתוכנה. AOL גם מנעה מעובדי חברת Nullsoft להמשיך ולפתח את התוכנה. הפרוטוקול שעליו הייתה התוכנה מבוססת פוענח על ידי משתמשים שהורידו את התוכנה, ותוכנות קוד פתוח המבוססות על אותו הפרוטוקול נכתבו ופורסמו באינטרנט. המספר הרב של תוכנות לקוח הקיימות עבור הפרוטוקול נובע מהפיתוח שנעשה במקביל על ידי משתמשים במקומות שונים בעולם לאחר פענוח הפרוטוקול.

## קישורים חיצוניים

קטגוריה:שיתוף קבצים
אריך מולר

שמאל|ממוזער|250px|אריך מולר במרכז התמונה נפרד מעובדיו בשנת 1949
**אריך מולר** (14 באוגוסט 1895 – 3 באפריל 1996) היה תעשיין ישראלי ומייסד מפעל אתא.

## ביוגרפיה
מולר נולד בפרבר באבי הסמוך לעיר נאכוד (Náchod) בבוהמיה, אז חלק מן האימפריה האוסטרו-הונגרית, למשפחת תעשיינים יהודית מתבוללת. אימו באה ממשפחת תעשיינים שהקימו בסוף המאה ה־19 מפעל טקסטיל גדול (S. Katzau).

מולר התגייס לצבא האוסטרו-הונגרי ונפל בשבי הרוסי בתחילת מלחמת העולם הראשונה. שבע שנים שהה בסיביר שם התוודע לאינטלקטואלים ציוניים, למד עברית ויהדות.
בשנת 1920 חזר לצ'כוסלובקיה ותכנן לעלות לארץ ישראל. דודו, הוגו מולר, שכנע אותו להצטרף למפעל המשפחתי. אריך מולר הצטרף בתנאי שיום יבוא והוא יקים סניף של המפעל בארץ ישראל.
בין השנים 1923 ו-1934 ביקר בארץ ישראל למעלה מ-7 פעמים ובמהלכם סייע בהקמת מפעל "חרושת העמק" בעפולה ובשנת 1930 רכש פרדס במושבה פרדס חנה.
בעקבות עליית היטלר לשלטון בגרמניה ב-1933, החליט מולר לעלות לארץ והתחיל בהגשמת חלומו להקמת מפעל טקסטיל באדמות "כופריתא" - מפעל אתא. מולר, אשתו הלן ובנו יונתן עלו בשנת 1934 לארץ ועם הלאמת המפעלים בצ'כוסלובקיה בשנת 1938 הגיע ארצה גם הדוד הוגו מולר ויסד את אתא חברה לטקסטיל.

בסתיו 1949 פרש מולר מאתא ויחד עם בנו יונתן הקימו את "מולר טקסטיל" צפונית לנהריה בשנה שלאחר מכן.

בשנת 1958 נענה לבקשת אהוד אבריאל להקמת מפעל "חולה טקסטיל" בקריית שמונה בשותפות עם ההסתדרות.

בשנת 1972 הקים את מפעל "מוליתן" לייצור חוטי תפירה.

בערוב ימיו המשיך לגור בדירה מעל למפעל בנהריה.

בשנת 1996 נפטר בגיל 100 ,והובא למנוחות בבית העלמין הישן "נחלת ראשונים" בקריית אתא .

## קישורים חיצוניים
* יונתן מולר, "כחוט השני" , מאמר באתר בית ליברמן, המוזיאון לתולדות נהריה
* תמונות מאוסף רחל ויהונתן מולר מתוך האוספים הדיגיטליים של ספריית יונס וסוראיה נזריאן, אוניברסיטת חיפה

## הערות שוליים

קטגוריה:אנשי עסקים ישראלים
קטגוריה:ישראלים ילידי האימפריה האוסטרו-הונגרית
קטגוריה:אנשי העלייה החמישית
קטגוריה:קריית אתא: אישים
קטגוריה:נהריה: אישים
קטגוריה:אישים הקבורים בקרית אתא
קטגוריה:ישראלים שנולדו ב-1895
קטגוריה:ישראלים שנפטרו ב-1996
סיכום ביקורת

במדעי המחשב **סיכום ביקורת** (באנגלית: **Checksum**) הוא קוד לזיהוי שגיאות, המאפשר זיהוי של שגיאות ובמקרים מסוימים אף את תיקונן באמצעות יתירות (כלומר באמצעות מידע עודף, באנגלית: Redundancy).

באופן כללי, המידע העודף שנקרא גם **קוד היתירות**, הוא תוצאה של פונקציה ידועה מראש שמחושבת על המידע המקורי ונקראת **פונקציית היתירות**. את המידע המקורי ואת קוד היתירות ניתן לשלוח או לאחסן כשהם מצורפים ביחד. כך מתאפשר בכל נקודת זמן לבדוק את המידע על ידי חישוב פונקציית היתירות שוב על חלק המידע המקורי ובדיקה אם התוצאה שהתקבלה זהה לקוד היתירות שצורף. אם התוצאות שונות יש להסיק שנפלה שגיאה.

פונקציית היתירות הפשוטה ביותר לחישוב היא פונקציית הזהות: בהינתן מידע להעברה או אחסון M, הפלט של הפונקציה יהיה M בעצמו. פונקציה זו מאפשרת זיהוי שגיאות באופן יעיל, אך לא מאפשרת תיקון השגיאות כיוון שלא ניתן לדעת אם הטעות ארעה ב-M עצמו או בקוד היתירות. פונקציה אחרת פשוטה גם היא לחישוב היא בהינתן מידע M הפלט של הפונקציה יהיה MM. כאשר מתקבל המידע בצירוף קוד היתירות ניתן להשוות בין שלוש הגרסאות של M (האחת המקורית והשתיים מקוד היתירות) ולתקן לפי הרוב. עדיין התיקון מובטח אך ורק תחת ההנחה שלא נפלה יותר משגיאה אחת.

ב**סיכום ביקורת** נקבעת פונקציית היתירות על ידי חלוקת המידע לחלקים שווים בגודלם (למשל לבתים), סיכום שלהם וביצוע מודולו כדי שהתוצאה תהיה אף היא בגודל כל אחד מן החלקים.

לדוגמה, בחלוקת המידע הבא לבתים: 0x52, 0x25, 0x62, 0x3F (סה"כ 4 בתים לפי כתיב הקסדצימלי):

מסכמים את כל הבתים ומקבלים 0x118.
מבצעים מודולו ל-256 שהוא גודל בית (שקול להורדת ביט מספר 9 והלאה) ומקבלים 0x18.
במקרים מסוימים נהוג גם לחשב משלים ל-2. במקרה זה מקבלים 0xE8. זהו סיכום הביקורת.

החסרונות של שיטה זו:
* אינה מבחינה בהוספת אפסים
* אינה מבחינה בשינוי סדר של בתים
* אינה מבחינה במספר טעויות שסכומן אפס

בדרך כלל משתמשים בפונקציות יתירות מתוחכמות יותר, שמאפשרות גם תיקון של שגיאות בחלק מהמקרים.

פונקציות יתירות נוספות נפוצות:
* CRC
* קוד המינג
* סיבית זוגיות (Parity Bit)
*  Fletcher's checksum
*  Adler-32

לפעמים מכנים כל פונקציית יתירות בשם "checksum".

## דוגמה למימוש פונקציית checksum בשפת C

```c
unsigned short int calculate_checksum(void *data, unsigned int bytes) {
	unsigned short int *data_pointer = (unsigned short int *)data;
	unsigned int total_sum = 0;

	// Main summing loop
	while (bytes > 1)
	{
		total_sum += *data_pointer++;
		bytes -= 2;
	}

	// Add left-over byte, if any
	if (bytes > 0)
		total_sum += *((unsigned char *)data_pointer);

	// Fold 32-bit sum to 16 bits
	while (total_sum >> 16)
		total_sum = (total_sum & 0xFFFF) + (total_sum >> 16);

	return (~((unsigned short int)total_sum));
}
```


## קישורים חיצוניים

* 

קטגוריה:קודים לאיתור שגיאות ולתיקונן
סר לנסלוט דו לאק

שמאל|ממוזער| '''לנסלוט''' מ"ספר הידע", עמוד 863, כרך III, אגודת ה-Grolier, ניו-יורק, 1911.

**סר לנסלוט דו לאק** (לנסלוט מהאגם) הוא מאבירי השולחן העגול באגדות המלך ארתור.

על לנסלוט נכתבו פואמות, סיפורים, מחזות ותסריטים רבים, והוא דמות מפורסמת במחזור הרומנסות על המלך ארתור.

## ביוגרפיה בדיונית
אביו של לנסלוט הוא המלך באן מבנואה, ואמו נקראת איליין, ולפי הגרסאות הנוצריות והיהודיות כאחד, אימו הייתה יהודייה ונצר לבית דוד; בנו של אביו מחוץ לנישואין הוא הקטור דה מאריס. המלך בורס הוא דודו, ודודניו הם סר בורס וסר ליונל. לו ולאיליין, בת מלך הדייגים, נולד בן - גלהאד (בכמה מקורות גלהאד הוא גם שם-הטבילה של לנסלוט). ביתו הוא טירת ג'ויוס-גארד.

ברוב היצירות והרומנסות הצרפתיות הוא מתואר כאביר הגדול והנאמן ביותר מבין אביריו של ארתור הנוטל חלק ברבים מניצחונות המלך. פרשת האהבים שלו עם המלכה גווינביר, פורמת את אחדות חצרו של ארתור ותורמת למפלתו של המלך.

## מקור הדמות ושמה
לנסלוט אינו נמנה עם חבריו המקוריים של מחזור המלך ארתור, ואופי התפתחות סיפורו מהווה עדיין סלע מחלוקת בין החוקרים.

לנסלוט אינו מופיע בגרסאות המוקדמות ביותר של אגדות המלך ארתור המצויות בידינו כיום. ג'פרי ממונמות' למשל, לא מזכיר כלל את לנסלוט, וכרטיאן מטרואה כן. השם לנסלוט אינו בהכרח קלטי, על אף שנעשו ניסיונות למצוא מקור קלטי שאפשר שעוות ללנסלוט (למשל, "Lance ap Lot", שמשמעו לנס, בן לוט). אולם השם "לנס" לא היה מוכר באותם הימים. רוג'ר שרמן לומיס העלה סברה לפיה Llenlleawg, אירי שלחם בעבור ארתור והופיע באגדות ולשיות, אולי היה הבסיס לסר לנסלוט דו לאק הצרפתי, ואילו נורמה גודריך העלתה סברה לפיה השם מקורו ב-"L'Anguselus", המלך הסקוטי אנגוסלוס המוזכר אצל ג'פרי ממונמות', אך סברות אלה לא הצליחו לשכנע את רוב החוקרים בתחום, עד כה.

## לקריאה נוספת
* אריה סתיו, **עלילות אבירי השולחן העגול - מבחר פרקי שירה מן הסאגה הארתוריאנית**, הוצאת הקיבוץ המאוחד, 2007.
* תומאס מלורי, **אבירי השולחן העגול**, מודן הוצאה לאור.
* לבנה ליטני (עורכת), **המיתולוגיה הבריטית**, מפה הוצאה לאור, 2005.
* אלספת' קנדי, **לנסלוט והגביע הקדוש**, הוצאת קלרנדון, 1986.אבירי השולחן העגול הלכו למסע להציל את ליידי סטינה משיניו של הדרקון הנורא.
* אלספת' קנדי (עורכת), **רומנסת הסיפורת הלא-מחזורית בצרפתית העתיקה**, שני כרכים, הוצאת OUP, שנת 1980.
* קורין קורלי (תרגום והערות) ואלספת' קנדי (הקדמה), **לנסלוט מהאגם**, סדרת הקלאסיקות העולמיות של אוקספורד.

## קישורים חיצוניים

* מיזם שארט להצגה מקוונת של Le Chevalier de la Charrette מאת כרטיאן מטרואה
* 
* 

## הערות שוליים

קטגוריה:אגדות המלך ארתור
קטגוריה:דמויות ספרותיות
גרגוריוס השלושה עשר

**גרגוריוס השלושה עשר** (בלטינית: **Gregorius XIII**; 7 בינואר 1502 – 10 באפריל 1585) היה האפיפיור בין השנים 1572–1585. נודע בעיקר בשל הלוח הגרגוריאני שנקבע בימיו.

## ביוגרפיה
גרגוריוס נולד בבולוניה (כיום באיטליה) בשם **אוגו בונקומפאני** (Ugo Boncompagni). הוא למד משפטים באוניברסיטת בולוניה, הוסמך ב-1530 ושימש פרופסור למשפטים באותה אוניברסיטה. בין תלמידיו היו: אלסאנדרו פארנזה, רג'ינאלד פול וקארלו בורומאו. ב־1538 הוזמן לרומא על ידי האפיפיור פאולוס השלישי שמינה אותו לעוזרו. האפיפיור פאולוס הרביעי מינה אותו לחבר לשכת האפיפיור ומאוחר יותר מונה על ידי האפיפיור פיוס הרביעי לקרדינל ולנציגו לוועידת טרנטו. הוא שימש כשליח האפיפיור פיוס החמישי אל פליפה השני, מלך ספרד, ומאז עמד איתו בקשרים במשך כל חייו.

## כהונתו בתפקיד האפיפיור
ב-1572, עם מות האפיפיור פיוס החמישי, נבחר אוגו בונקומפאני לאפיפיור בשם גרגוריוס השלושה עשר, בחירה שהושפעה מתמיכתו של פליפה השני. מומחיותו בשטחי המשפט והניהול הייתה לו לעזר רב בקבלת החלטות והוא היה נחוש בדעתו ליישם את המלצות ועידת טרנטו. הוא מינה ועדה כדי לערוך מחדש את רשימת הספרים האסורים על ידי הכנסייה הקתולית, עמד על כך שהבישופים יתגוררו במחוזות כהונתם, ביטל את מועצות הקרדינלים והמיר אותן בוועדות בעלות תפקידים מוגדרים. בזכות אישיותו הצליח להאדיר את כוחו של האפיפיור על חשבון הקרדינלים.

גרגוריוס השלושה עשר תמך בישועים בכל רחבי אירופה, והקים למענם בתי ספר שהפכו למרכזים חשובים להכשרת כמרים, ובהם הקולג' הגרמני והקולג' האנגלי ברומא. הוא דאג להעביר את האוניברסיטה האפיפיורית (שנוסדה ב-1551) לאתר חדש ברומא, ושמה של אוניברסיטה זו הוסב על שמו ל - האוניברסיטה הישועית העתיקה בעולם.

מדיניות החוץ של גרגוריוס השלושה עשר הייתה מכוונת נגד הפרוטסטנטים. הוא עודד את פליפה השני מלך ספרד לשלול את הכתר מאליזבת הראשונה מלכת אנגליה. אף שלא היה לו חלק בטבח ליל ברתולומאוס הקדוש, ערך ברומא אחרי הטבח טקס הודיה לאלוהים על הצלת צרפת וכס האפיפיור מן הסכנה הגדולה, והורה לטבוע מטבע מיוחד לציון תבוסתם והשמדתם של ההוגנוטים.

כדי לממן את תוכניותיו - הקמת בתי ספר לישועים, דיכוי ההוגנוטים ושלילת הכתר מאליזבת - החרים אחוזות רבות במדינת האפיפיור בתואנות משפטיות. הדבר גרם להתנגדות האצולה שארגנה כנופיות לצורך שוד וביזה בערים ובדרכים. כתוצאה, לא ניתן היה לגבות כספים וזרימת הזהב לרומא נפסקה. גרגוריוס השלושה עשר נאלץ לבטל את צווי ההחרמה ומת מושפל ב-1585. אחרי מותו נבחר לאפיפיור סיקסטוס החמישי.

## הלוח הגרגוריאני

שמו של גרגוריוס השלושה עשר נודע בעיקר בשל הלוח הגרגוריאני. הוא הכריז באמצעות צו שאחרי 4 באוקטובר 1582 יבוא 15 באוקטובר 1582, וכך קוצרה שנת 1582 בעשרה ימים. הבעיה הייתה שב, שהיה נהוג מאז שנת 45 לפנה"ס, השנה הייתה ארוכה מדי, ובמשך השנים נוצר פער של עשרה ימים בחישוב מועד טקס חג הפסחא וטקסים נוצרים אחרים.

## גלריה

קובץ:C o a Gregorio XIII.svg|150px|שלט האצולה של גרגוריוס השלושה עשר
קובץ:Taddeo Landini-Bust of Gregorius XIII-Bode Museum.jpg|150px|פרוטומה שלגרגוריוס השלושה עשר מאת טדאו לנדיני במוזיאון הישן בברלין


## קישורים חיצוניים

* 
* 

קטגוריה:אפיפיורים איטלקים
קטגוריה:אפיפיורים במאה ה-16
קטגוריה:ילידי 1502
קטגוריה:נפטרים ב-1585
ועידת וידאו

שמאל|ממוזער|250px|חייל משוחח בוועידת וידאו
**ועידת וידאו** (חוזי) (באנגלית: **Video Conference**) היא ועידה הנערכת באמצעות שימוש בוידאו במעגל סגור ואמצעי תקשורת שמע כתחליף למפגש פנים אל פנים. המשתתפים בוועידה רואים זה את זה באמצעות תשדורת וידאו. ועידת וידאו יכולה לשמש כסוג של שיתוף פעולה מרוחק.

## היסטוריה
הטכנולוגיה שאפשרה לקיים ועידת וידאו אנלוגיות הייתה זמינה מאז המצאת הטלוויזיה. מערכות כאלה השתמשו במערכת כפולה של טלוויזיה במעגל סגור, כך שבכל צד ישנה מצלמה ומסך. במהלך הטיסות המאוישות לחלל נעשה שימוש בטכנולוגיה זו, כאשר האסטרונאוטים ומרכז הבקרה יכלו לראות אלו את אלו, תוך שימוש בשני ערוצי רדיו, אחד לכל כיוון שידור. ועידות וידאו הפכו לחלק שגרתי משידורי טלוויזיה מסחריים, כאשר הכתבים משוחחים עם הקריין באולפן. טכניקה זו הפכה לקלה ופשוטה יותר עם עליית שכיחותם של משדרים לווייניים.

ועידת וידאו אנלוגית, באמצעות שידורי רדיו, הייתה יקרה לביצוע. לא ניתן היה להשתמש בה לשימושים כמו רפואה, חינוך ואפילו פגישות עסקיות, בשל העלות הגבוהה והתפוצה הנמוכה של הציוד הדרוש. ניסיונות ראשונים לקיים ועידת וידאו באמצעות תשתית הטלפון לא נחלו הצלחה, בעיקר בשל איכות החוזי הנמוכה שנבעה מרוחב הפס הנמוך שאפשרה תשתית זו ומהעדר אפשרות לדחיסת הווידאו.

במהלך שנות ה-70 הציעה חברת AT&T לצרכנים בארצות הברית שירות בשם PicturePhone שאיכות התמונה בו הייתה מעט טובה יותר אך מחירו הגבוה מנע שימוש נרחב בו. איכות התמונה הייתה עדיין נמוכה, והתמונה עודכנה לכל היותר 10 פעמים בשנייה.

רק בשנות ה-80, עם הופעתן של רשתות טלפון ספרתיות, החלה טכנולוגיית ועידת הווידאו להיות זמינה לשימושים כלליים. וידאו ספרתי דחוס הועבר על גבי רשתות תקשורת דוגמת ISDN. תחילה היו מרבית המוצרים מבוססים על תקנים קנייניים אך בהדרגה הופיעו ואומצו תקנים פתוחים. הטכנולוגיה שהפכה את ועידת הווידאו לזמינה בצורה לה אנו עדים כיום הייתה רשת האינטרנט, ותקשורת בפרוטוקול IP. דחיסת נתונים מתקדמת ורוחבי פס הולכים וגדלים הפכו את ועידות הווידאו לזמינות לציבור הרחב. תוכנות כמו Netmeeting, MSN Messenger, סקייפ ואחרות הפכו את ועידות הווידאו לשירות זמין לכל בעל מחשב בעל חומרה מתאימה וחיבור לרשת האינטרנט. במגזר העסקי נעשה שימוש במערכות יקרות יותר המספקות איכות וקצב רענון טובים מהמוצע למשתמש הביתי.

עם מוצרי ועידות הווידאו הבולטים כיום נמנים Google Meet, FaceTime ו-Zoom.

## נזקים אפשריים
נראה שוועידות וידאו מעייפות, לכאורה מעבר לצפוי. אחד ההסברים האפשריים לכך עשוי להיות כתוצאה מאימוץ העיניים, בהיעדר קשר עין אמיתי ובחסך בתקשורת בלתי מילולית במהלך הפגישה. הסברים נוספים עוסקים במתח גבוה כתוצאה מהתיעוד הקבוע של המשתתפים על ידי המצלמה או כתוצאה מחרדה אינסטינקטיבית שהמוח שלנו מייצר למראה פנים גדולות מהרגיל באינטראקציה.

בנוסף, נוצר ניכור כתוצאה מעיכוב בתגובת האחר, יחסית לפגישה אמיתית. נמצא כי עיכוב מעבר ל-1.2 שניות יוצר תחושת אי נוחות.

## ראו גם
* ובינר

## קישורים חיצוניים

* 
* 
*  ועידת וידאו, הטכנולוגיה חדשה, 1967, ארכיון הסרטונים של AP

## הערות שוליים

קטגוריה:שיטות טלקומוניקציה
קטגוריה:וידאו
מטריצה אורתוגונלית

באלגברה ליניארית, **מטריצה אורתוגונלית** היא מטריצה ריבועית שרכיביה ממשיים ומקיימת את התנאי \ A^t A = A A^t = I, כאשר \ Iהיא מטריצת היחידה, ו- \ A^tהיא המטריצה המשוחלפת של  \ A. למטריצות כאלו יש דטרמיננטה שהיא 1+ או 1-. לכפל במטריצה כזו יש תכונה חשובה: הוא שומר על אורך של וקטורים, וגם על הזווית ביניהם. העמודות של מטריצה אורתוגונלית מהוות בסיס אורתונורמלי למרחב הווקטורי שממדו כמספר עמודות המטריצה, עם המכפלה הפנימית הסטנדרטית. 

## אפיונים שקולים
למטריצות אורתוגונליות ישנן מספר הגדרות שקולות, החשובות בהן הן:

* \ A A^t = I, כלומר \ A^t = A^{-1}.
* \vec{v} \cdot \vec{w} = A\vec{v} \cdot A\vec{w}, כלומר שהכפל של וקטורים ב-\ Aמשמר מכפלה סקלרית.
* העמודות של המטריצה הן בסיס אורתונורמלי.
* השורות של המטריצה הן בסיס אורתונורמלי.

2 הקריטריונים האחרונים דומים זה לזה והם שקולים מאחר שאם \ Aאורתוגונלית, כך גם \ A^{t}.

## חבורת המטריצות האורתוגונליות

אוסף המטריצות האורתוגונליות בגודל \ n\times n מעל שדה F סגור לכפל, והוא מהווה חבורה אלגברית שמקובל לסמן ב- \ O_n(F). מעל שדה המספרים הממשיים, \ O_n(\mathbb{R}) היא חבורה קומפקטית.

המטריצות האורתוגונליות בעלות דטרמיננטה 1 נקראות "מטריצות אורתוגונליות מיוחדות", והן מרכיבות את תת-החבורה \ SO_n(F) של \ O_n(F). בשדה ממאפיין שונה מ-2, \ SO_n(F) \triangleleft O_n(F) היא תת-חבורה מאינדקס 2 (מעל שדה ממאפיין 2, שתי החבורות שוות). המטריצות הסקלריות האורתוגונליות הן \ \pm I, ומגדירים את חבורות המנה \ PO_n(F) =O_n(F)/\langle-I\rangle ו- \ PSO_n(F) = SO_n(F)/(\langle -I\rangle \cap SO_n(F)). 

המטריצה \ -Iשייכת ל- \ SO_n(F)אם ורק אם n זוגי. לכן, כאשר n זוגי, ארבע החבורות \ O_n, SO_n, PO_n, PSO_nשונות זו מזו, ואילו כאשר n אי זוגי, \ O_n \cong SO_n \times \langle -I \rangleו- \ PO_n \cong SO_n = PSO_n.

### המקרה n=2

מעל שדה המספרים הממשיים, \ SO_2 כוללת את מטריצות הסיבוב בכל זווית אפשרית. חבורה זו, שהיא אבלית, איזומורפית לחבורה המעגלית \ S^1 של המספרים המרוכבים בעלי נורמה 1, וגם לחבורת המנה \ \mathbb{R}/\mathbb{Z}. ליפוף כפול של המעגל (כלומר, זיהוי הקצוות \ z \equiv -z) נותן את אותה חבורה, ולכן \ PSO_2(\mathbb{R}) \cong SO_2(\mathbb{R}). החבורה \ O_2(\mathbb{R}) כוללת איבר נוסף, \ \tau = \left(\begin{array}{cc}1 & 0 \\ 0 & -1 \end{array}\right), המתאים לשיקוף סביב ציר ה-x, ואת כל המכפלות של \ \tau בסיבובים. החבורה הזו אינה אבלית. גם כאן \ PO_2(\mathbb{R}) \cong O_2(\mathbb{R}).

## מטריצות אוניטריות

מטריצה אורתוגונלית היא מטריצה אוניטרית מעל הממשיים. מטריצה אוניטרית  A \in M_n(\mathbb{F})  מקיימת: A^* A= I כאשר  A^*:=\overline{A^t} ותכונה הנובעת מזה היא שעמודותיה ושורותיה פורשות את  \mathbb{F}^n. הערה:  \mathbb{F} \in \begin{Bmatrix} \mathbb{R},\mathbb{C} \end{Bmatrix} 

### תכונות של מטריצות אוניטריות
* A\, מטריצה הפיכה ו-A^{-1} = \overline{A}^T\,
* מטריצה אוניטרית שומרת מכפלה פנימית:  \langle Ax,Ay \rangle = \langle x , A^{*}Ay \rangle = \langle x , Iy \rangle = \langle x,y \rangle (כאן נעזרנו בתכונות הצמוד ההרמיטי במכפלה פנימית)
* מטריצה אוניטרית שומרת על נורמה, \ \| A x \| = \| x \|. כתוצאה מכך, ערך מוחלט של כל ערך עצמי שלה הוא 1.
* אם A אוניטרית A^*\, ו-\overline{A} גם הן אוניטריות.

## ראו גם
* מטריצת סיבוב
* מטריצה אוניטרית

## קישורים חיצוניים
* 

קטגוריה:מטריצות
מאשה ברוסקינה

ממוזער|300px|מאשה ברוסקינה 

**מריה (מאשה) ברוסקינה** (ברוסית: **Мария Борисовна Брускина**; 1924 - 26 באוקטובר 1941) הייתה לוחמת יהודייה במחתרת האנטי-נאצית שפעלה בעיר מינסק שבברית המועצות במלחמת העולם השנייה.

## קורות חיים
מאשה ברוסקינה נולדה למשפחה יהודית בעיר מינסק ב-1924. בשנת 1941, ימים ספורים לפני פלישת גרמניה לברית המועצות, היא סיימה את בית הספר התיכון.

בסוף יוני 1941, כאשר הגרמנים כבשו את מינסק, נכלאה מאשה ומשפחתה, יחד עם שאר יהודי העיר, בגטו. מאשה הצליחה לברוח מהגטו אל הצד הארי של העיר, שם הצטרפה בזהות בדויה למחתרת האנטי-נאצית שהתארגנה בעיר לאחר הכיבוש. לפי הנחיית מפקד המחתרת, היא התחילה לעבוד כסייעת בבית החולים לשבויי מלחמה סובייטים במינסק. במהלך עבודתה הבריחה לתוך בית החולים בגדים אזרחיים ותעודות מזויפות, אשר היו אמורים לאפשר לשבויים, כאשר יחלימו, לברוח מבית החולים אל היערות ושם להצטרף ליחידות הפרטיזנים.
ממוזער|left|200px|רחוב אוקטיאברסקיה 7b במינסק, מקום הוצאתה להורג
בתחילת אוקטובר 1941 ניסתה קבוצה גדולה של שבויי מלחמה להימלט מבית החולים. הבריחה נכשלה, חלק מהשבויים נהרגו, ואלו שנשבו עונו קשות. אחד מהם הסגיר את מאשה. ב-14 באוקטובר 1941 היא נעצרה עם עוד שני חברי המחתרת על ידי הגסטאפו. היא הוכתה ועונתה לאחר שנתפסה, אך רוחה לא נשברה. היא הצליחה להגניב פתק לאמה מהכלא, בו כתבה כי הדבר היחיד שמדאיג אותה זה הצער שהיא גורמת לה. היא גם ביקשה ממנה להביא לה בגדים נקיים, כיוון שהיא רוצה להיות לבושה בצורה הולמת כאשר יוציאו אותה להורג.

ב-26 באוקטובר 1941 הוצאו להורג בתלייה מאשה ברוסקינה ושני חבריה למחתרת מינסק - קיריל טרוס וולדימיר שרבצביץ'. הם הובלו בתהלוכה ברחובות מינסק כשמאשה, ידיה כבולות, נושאת על חזה שלט בו נכתב בגרמנית וברוסית: "אנחנו פרטיזנים וירינו בכוחות גרמניים". ההוצאה להורג בוצעה בשער מפעל לייצור שמרים על ידי חיילים גרמנים ומשתפי הפעולה הליטאים.

כל מהלך ההוצאה להורג צולם בידי צלם גרמני. במשפטי נירנברג לאחר המלחמה היו תמונות אלה חלק מחומר הראיות של התביעה נגד פושעי המלחמה הנאצים.
שמאל|ממוזער|250px|אנדרטה בכפר הירוק לזכר מאשה ברוסקינה ושאר הלוחמות היהודיות שנספו במלחמתן נגד הנאצים

תמונת ההוצאה להורג של מאשה ברוסקינה ושני לוחמי המחתרת הופיעה בספרים רבים שיצאו לאור בברית המועצות אודות מלחמת העולם השנייה. העתק התמונה נמצא גם במוזיאון המלחמה במינסק. תחילה לא היו ידועים שמות שלושת לוחמי המחתרת שמופיעים בתמונה, ונעשה מאמץ לזהותם. הגברים, קיריל טרוס וולדימיר שרבצביץ', זוהו מהר יחסית, אך שמה של הבחורה בתמונה נותר בגדר תעלומה עד סוף שנות ה-60, בעיקר משום שמרבית קרובי משפחתה וחבריה של מאשה נרצחו בגטו מינסק. רק בסוף שנות ה-60 הצליחו לזהותה.

זכרה של מאשה לא הונצח בברית המועצות. בבלארוס מעשה הגבורה שלה זכה להכרה רק בשנת 2008, כאשר במקום בו הוצאה להורג הוצב לוח זיכרון לה ולשני חבריה למחתרת.

בישראל הוצב פסל לזכרה בכפר הירוק. הפסל נבנה מכספי התרומות של יוצאי ברית המועצות החיים בישראל. בשנת 2007 נחנך רחוב הקרוי על שמה בשכונת פסגת זאב בירושלים.

## קישורים חיצוניים

* [סיפורה של מאשה ברוסקינה באתר "[יד ושם]"]
* פרשת מאשה ברוסקין
* מאשה ברוסקינה
* 

קטגוריה:יהודים בשואה: בלארוס
קטגוריה:יהודיות סובייטיות
קטגוריה:יהודיות בלארוסיות
קטגוריה:מינסק: אישים
קטגוריה:פרטיזנים יהודים מברית המועצות
קטגוריה:פרטיזנים יהודים מבלארוס
קטגוריה:פרטיזניות יהודיות
קטגוריה:רוסים וסובייטים שנהרגו במלחמת העולם השנייה
קטגוריה:פרטיזניות סובייטיות
קטגוריה:ילידות 1924
קטגוריה:סובייטים שנולדו ב-1924
קטגוריה:נפטרות ב-1941
קטגוריה:סובייטים שנפטרו ב-1941
הקניון האדום

שמאל|ממוזער|200px|תמונה מהקניון האדום
שמאל|ממוזער|200px|תמונה מהקניון האדום
שמאל|ממוזער|200px|תמונה מהקניון האדום
**הקניון האדום** (או **גיא שני**) הוא קניון בנחל שני אשר בהרי אילת.

הקניון האדום נמצא כ־20 קילומטר צפונית לאילת, ממערב לכביש 12, בגובה 700 מטר מעל מפלס פני הים. אורך הקניון כ־200 מטר ועומקו כ־30 מטר.

## גאולוגיה
התחתרות הקניון החלה בעקבות הרמה ויצירת תבליט גבוה בשולי הבקע הנמוך. הפרשי גבהים אלו ואקלים גשום האיצו מאוד את תהליכי ההתחתרות.

התחתרות נחל שני מאוחרת להיווצרות בקע ים המלח, הידוע יותר בכינוי השבר הסורי אפריקאי. אין עדיין תיארוך מוחלט של תחילת אירוע הבקע, אך ידוע שמדובר באירוע צעיר מאוד מבחינה גאולוגית, וניתן לומר בוודאות שהוא צעיר מ-20 מיליון שנה ועתיק מ-5 מיליון שנה. ההנחה היא שבאזור הדרומי התחיל הבקע להיווצר לפני 10 מיליון שנה בערך.

מהערכות גילו של הבקע, ניתן להניח שגיל התחתרות הקניון האדום הוא בין 5-10 מיליון שנה.

## מאפיינים
הקניון צר בחלקו ורוחבו מספר מטרים. הקירות זקופים עשויים אבן חול נובית בצבע אדמדם. הצבע האדום מקורו בתחמוצות ברזל.

הירידה בקניון היא בעזרת סולם יתדות ומעקה צינור. בימים קדומים צדו במקום נמרים, אותם פיתו להיכנס למבנה אבנים סגור באמצעות גדי או טלה, והחיה נחסמה ונלכדה בעזרת אבן כבדה שנלקחה מהאזור.

בקניון ובנחל צמחייה דלילה הכוללת את רותם המדבר, צלף קוצני שיטת הנגב ועצי אשל. 

## תיירות
בית ספר שדה אילת מוציא סיורים והדרכות לקניון.

הכניסה למסלול ההליכה כוללת קטע הליכה של כקילומטר וחצי מכביש 12 או לחלופין הגעה עם הרכב על גבי כביש הכורכר עד לחניון הלילה. במתחם החניה יש מפה גדולה ולעיתים קרובות קיימים גם דפי מידע לתייר. לאחרונה הוצבו בחניון שירותים כימיים. אין באתר מקור מים.

## לקריאה נוספת
* ספי בן-יוסף, **[[מדריך ישראל החדש]]**, כרך 15 בעריכת מנחם מרכוס. הוצאת ידיעות אחרונות, משרד הביטחון וכתר. עמודים 186, 258-260.
* **[[כל מקום ואתר]]**, משרד הביטחון – ההוצאה לאור והוצאת כרטא, 1978. עמוד 123.
* זאב וילנאי, **אריאל אנציקלופדיה לידיעת ארץ ישראל**, הוצאת עם עובד 1986. עמודים 1313, 6690.

ימין|ממוזער|200px|הקניון האדום בהרי אילת

## קישורים חיצוניים

* הקניון האדום מהאוויר 
* 
* הקניון האדום, החברה להגנת הטבע
* טיול יומי בקניון האדום באילת

קטגוריה:ישראל: גאולוגיה
קטגוריה:הנגב: תיירות
קטגוריה:קניונים
קים דיל

**קימברלי אן דיל** (באנגלית: **Kimberley Ann Deal**; נולדה ב-10 ביוני 1961) היא מוזיקאית וזמרת אמריקנית. דיל נודעת בשל תפקידה כבסיסטית בלהקת הפיקסיז, שם אימצה בתקופה מסוימת את הכינוי "גברת ג'ון מרפי", על שם בעלה דאז. היא כתבה כמה מהשירים הנודעים ביותר של הלהקה, כגון "Gigantic". מחוץ לפיקסיז הקימה דיל את להקת הברידרז והאמפס, שם הייתה כותבת השירים הראשית והסולנית.

## ביוגרפיה

### הפיקסיז
קים דיל הצטרפה ללהקת הפיקסיז ב-1986 אחרי שנענתה למודעה שפורסמה בעיתון מקומי, בה חיפשה הלהקה "בסיסטית שאוהבת את האסקר דו ואת פיטר, פול ומרי". דיל ניגנה בגיטרה בס, שרה וכתבה חלק מהשירים, עד פירוק הלהקה ב-1992, שנבע ברובו מחיכוכים בינה לבין סולן הלהקה, בלאק פרנסיס.

ב-2004 הצטרפה דיל אל סיבוב ההופעות העולמי של להקת הפיקסיז המאוחדת.

ב-15 ביוני 2013 הודיעה דיל כי היא עוזבת את הלהקה.

להקת הדנדי וורהולס הקדישו לה את השיר Cool as Kim Deal.

### הברידרז
ב-1989 הצטרפה דיל אל המוזיקאיות טניה דונלי וג'וזפין וויגס והקימה את להקת The Breeders, ששמה נלקח מכינוי שהדביקה הקהילה ההומולסבית להטרוסקסואלים.
הלהקה הוציאה ב-1990 את אלבום הבכורה Pod, שהופק על ידי סטיב אלביני. ב-1993, אחרי שינויים בהרכב וצירופה של התאומה הזהה קלי דיל, הוציאה הלהקה את האלבום Last splash שזכה להצלחה מסחרית וביקורתית, ותוך שנה הגיע למעמד "אלבום פלטינה".
אחרי תקופה ארוכה של חוסר פעילות, שנבעה בעיקר ממאבקי הגמילה של קלי דיל, הלהקה הוציאה ב-2002 אלבום נוסף, Title TK.
האלבום הרביעי של הלהקה, Mountain Battles, יצא ב-2008 וקידם את הטור של הלהקה לשנה זו.

### האמפס
ב-1995, אחרי הפסקת הפעילות של הברידרז, הקימה דיל הרכב זמני בשם The Amps, שהספיק להוציא אלבום אחד, Pacer. ההרכב נחשב לפרויקט-צד של הברידרז, מפני שכלל חברים נוספים מההרכב המשתנה של הברידרז.

### קריירת סולו
דיל תוציא את אלבום הסולו הראשון תחת שמה, *[[Nobody Loves You More]]*, ב-22 בנובמבר 2024. האלבום הופק על ידי המפיק המנוח סטיב אלביני, ומשלב אלמנטים של כלי מיתר, חטיבת נשיפה, גיטרת פדל סטיל ואפילו יוקולילי. השיר "" מתוך האלבום מתייחס לאלצהיימר של אמה של דיל, שנפטרה ב-2020. אלביני היה ידוע כמפיק מקצועי ומדוקדק, שהקליט את האלבום בטכניקות הקלטה מקצועיות ולא דיגיטליות. אלביני נפטר ב-2024, והאלבום של דיל היה הפרויקט האחרון שעבדו עליו יחד. ב-18 בנובמבר דיל הוציאה סינגל חדש "Nobody Loves You More" והכריזה על סיבוב הופעות בארצות הברית ובבריטניה לשנת 2025. זהו הסינגל הרביעי מתוך האלבום, לאחר השירים "Coast", "Crystal Breath" ו-"A Good Time Pushed". סיבוב ההופעות יתחיל ב-1 במרץ 2025 בלונדון, בריטניה, ולאחר מכן יעבור לארצות הברית עם הופעה ראשונה בבוסטון ב-10 במרץ.

במהלך שנת 2024, דיל פתחה הופעות של אוליביה רודריגו בניו יורק ולוס אנג'לס, שם רודריגו שיבחה את השפעת השיר "Cannonball" של הברידרז על חייה.

היא תופיע בפסטיבל פרימוורה סאונד בברצלונה, ספרד, ובפורטו, פורטוגל, ביוני 2025.

## דיסקוגרפיה

* 2024: *[[Nobody Loves You More]]*

## קישורים חיצוניים

* 

* ביקורת על Title TK של הברידרז, באתר השרת העיוור
* ביקורת על Pacer של האמפס, באתר השרת העיוור
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:מוזיקאיות אמריקאיות
קטגוריה:מוזיקאים אמריקאים
קטגוריה:זמרות רוק אמריקאיות
קטגוריה:מוזיקאי רוק אלטרנטיבי
קטגוריה:זמרות אמריקאיות
קטגוריה:זמרים אמריקאים
קטגוריה:פיקסיז
קטגוריה:אמריקאיות שנולדו ב-1961
קטגוריה:אמריקאים שנולדו ב-1961
קטגוריה:בסיסטיות אמריקאיות
קטגוריה:בסיסטיות
מכירה פומבית של דולר

[שמאל|ממוזער|200px|שטר של [דולר אמריקאי]]
בתורת המשחקים, **מכירה פומבית של דולר** היא משחק שהוצע בידי הכלכלן מרטין שוביק במאמר משנת 1971, ומתאר סיטואציה פרדוקסלית לכאורה בה שרשרת של פעולות רציונליות לכאורה מובילה לתוצאה לא רציונלית.

## תיאור המשחק
המשחק מבוסס על מכירה פומבית בה מוצע למכירה שטר של דולר אחד, אך בתוספת הכלל הבא: לאחר שהוחלט על הזוכה במכירה, גם הוא וגם מציע ההצעה השנייה בגובהה צריכים לשלם את הסכום שהציעו, אך רק הזוכה מקבל את השטר.

בשל כלל זה, המשחק עלול להתפתח באופן הבא: נניח שאחד מהמשתתפים הציע סנט בודד בעד השטר. הדבר כדאי לו, שכן אם יזכה במכירה, ירוויח בצורה זו 99 סנט. עם זאת, מיד לאחר מכן מציע משתתף אחר שני סנט בעד הדולר (מכיוון שכך הוא מבטיח לעצמו רווח של 98 סנט), ובכך גורם למשתתף הראשון להישאר עם הפסד של סנט (שכן הצעתו היא השנייה בגודלה).

המשתתף הראשון, כדי להימנע מהפסד הכסף, יציע סכום גבוה יותר, למשל שלושה סנט, ועל פי אותו היגיון יימשך המשחק עד אשר יציע אחד השחקנים הצעה בגובה 99 סנט (נניח כי ההפרש בין שתי הצעות חייב להיות לכל הפחות סנט).

כעת עומדת בפני השחקן השני הבחירה הבאה: או שיפסיד סכום כלשהו, או שיציע עבור השטר דולר. אם הצעתו תתקבל, הוא אמנם לא ירוויח כלום, אך גם לא יפסיד. עם זאת, הדבר יגרום לשחקן השני להפסיד 99 סנט, ולכן הוא יציע הצעה נוספת, ה**גדולה** מדולר - נאמר, דולר וסנט בודד. כך הוא אמנם מפסיד סנט, אך הפסד זה עדיף לו מאשר הפסד של 99 סנט.

עם זאת, המשחק אינו נגמר כאן; למעשה, ניתן להמשיך אותו על פי היגיון זה ללא הפסקה, כאשר הסכומים שאותם מציעים הצדדים הולכים וגדלים ללא חסם (פרט לחסם שנגזר מכמות הכסף שיש למשתתפים). כך מגיע המשחק לתוצאה אבסורדית, שבה שני השחקנים מפסידים בשל ההשתתפות במכירה הפומבית. המסקנה העולה מניתוח זה היא שההתנהגות הרציונלית היחידה האפשרית ביחס למשחק היא לא להשתתף בו כלל (ואם מישהו כבר משתתף במשחק - הדבר הרציונלי ביותר שהוא יכול לעשות הוא לפרוש מיד). תשובה נוספת אפשרית היא שהראשון שמציע יציע דולר וכך אף אחד אחר לא ירצה להציע אפילו לא סנט נוסף כי הרי הוא מיד יפסיד את מה שהוא מציע. ( אלא אם כן יש כוונה למציע השני להכשיל את הראשון ולשלם סנט אחד בעוד חברו יפסיד דולר שלם ואז המשחק יהפוך להכשלת האחר וכן הלאה..)

## לקריאה נוספת

* Martin Shubik: "The Dollar Auction Game: A Paradox in Noncooperative Behavior and Escalation" The Journal of Conflict Resolution, 15, 1, 1971, 109-111

* ויליאם פאונדסטון, **דילמת האסיר**, הוצאת זמורה ביתן, 2000.
* חיים שפירא, "שיחות על תורת המשחקים", הוצאת כנרת זמורה ביתן, 2008.

קטגוריה:תורת המשחקים
קטגוריה:פרדוקסים
ישיבת מאורות התורה

**ישיבת מאורות התורה** היא ישיבה חרדית אשר הוקמה בקריית יערים (טלז-סטון) בשנת תשמ"ג (1983).

הישיבה פונה לבוגרי ישיבות תיכוניות מהציבור הדתי לאומי ורבים מהם הופכים בהכוונתה לחרדים במהלך הלימוד בה. לומדים בה כמאה תלמידים.

## היסטוריה
הישיבה הוקמה בשנת 1983. המחזור המייסד מנה שמונה בוגרים של מדרשיית נעם וישיבת נתיב מאיר. הישיבה נקראה על שמו של הרב מאיר שוורץ מפודהייץ, סבו של מייסד הישיבה והעומד בראשה, הרב נחום רגוזניצקי. בצוות הישיבה מכהנים גם המשגיח הרב שמואל גריינימן, הרב יצחק ארנד והרב אפרים רגוזניצקי. כמו כן מתקיימים בישיבה שיעורים באמונה מפי הרב מרדכי נויגרשל ואחרים. מאז שנת 1987 הישיבה מאוגדת כעמותה.

באוגוסט 2007 נהרגו ארבעה מבחורי הישיבה כשהג'יפ שבו נסעו נפל לתהום בנחל פרס.

בשנת תשס"ח (2008) הוקמה בסמוך גם ישיבה תיכונית הנקראת **"הישיבה המדעית קריית יערים"**. הישיבה מיועדת לתלמידי כיתות י', י"א ו-י"ב. רוב התלמידים בישיבה זו עברו מהמוסד השש-שנתי קריית יעקב הרצוג ("המכינה") בכפר סבא. ר"מ אשר לימד קודם לכן ב"מכינה" מונה לעמוד בראש הישיבה החדשה. במקום פועל גם כולל של בוגרי הישיבה.

## בוגרי הישיבה

* אל"ם הרב חגי ולוסקי, לשעבר ראש מחלקת הרבנות הצבאית וסגן הרב הצבאי הראשי
* הרב דניאל ברק ווינט - ראש מכון גמרא סדורה
* דוד החקיין – שחקן ובדרן חרדי

## קישורים חיצוניים
* סרטון תדמית אודות הישיבה, באתר יוטיוב
* עמותת 

## הערות שוליים

מאורות התורה
קטגוריה:קריית יערים
קטגוריה:ישראל: עמותות
ארז מרקוביץ'

**ארז מרקוביץ**' (נולד ב-10 ביולי 1978) הוא כדורסלן עבר ישראלי. גובהו 2.08 מטר והוא שיחק בעמדת הסנטר.

## ביוגרפיה
מרקוביץ' גדל בקבוצת הנוער מכבי ראשון לציון, ושיחק במקביל גם בנבחרת של תיכון קריית שרת בחולון, עמה זכה באליפות ליגת העל בשנת 1996, וגם באליפות הנוער על עם מכבי ראשון לציון.

בעונת  הצטרף לסגל הקבוצה הבוגרת של מכבי ראשון לציון, אם כי כמעט ולא שותף במשחקיה. בעונה שלאחר מכן שיחק במכבי רחובות בליגה הלאומית, ואז חזר לליגת העל, לעירוני רמת גן. הוא בילה בקבוצה זו שלוש מתוך ארבע העונות הבאות (ב-2001 שיחק באליצור אשקלון), באחרונה שבהן, 2002, הגיע עימה עד לגמר הפלייאוף.

מאוחר יותר עבר מרקוביץ' לעירוני נהריה, והפך לראשונה לשחקן חמישייה. למרקוביץ' היה חלק חשוב בהעפלתה של נהריה לגמר הפליי אוף ב-2003 ולהישגיה של הקבוצה ביורוקאפ. הוא שיחק בקבוצה במשך שלוש עונות, ובסיום עונת  שיחק גם לתקופה קצרה בראסינג פריז הצרפתית. בסיום העונה חתם בהפועל ירושלים, עמה זכה בגביע המדינה בכדורסל בעונות 2006/2007 ו-2007/2008 (באחרונה אף שימש כקפטן הקבוצה וזכה להניף את גביע המדינה). ב-2009 חזר מרקוביץ' לקבוצת נעוריו, מכבי ראשון לציון. בתחילת 2010 שוחרר ממכבי ראשון לציון וחתם בהפועל חולון. לאחר עונה אחת באליצור אשקלון, חתם מרקוביץ' בחודש אוגוסט 2011 בקבוצת מכבי קריית גת מליגה ארצית. לאחר שעלה ליגה עם קריית גת חתם מרקוביץ' בקיץ 2012 בקבוצת א.ס. רמת השרון, גם היא מליגה ארצית. בשנת 2014 חתם במכבי רחובות.

בליגה הארצית זכה לעלות 6 קבוצות לליגה הלאומית.

### נבחרות ישראל
מרקוביץ' שיחק עם נבחרת הנוער של ישראל במוקדמות אליפות אירופה ב-1996 (הנבחרת לא העפילה לאליפות עצמה) ועם נבחרת העתודה באותה שנה. הוא זומן לראשונה לנבחרת הבוגרת ב-2002, למשחק ידידות מול כוכבי המכללות של ארצות הברית, אך רק במשחקי מוקדמות אליפות אירופה ב-2005 הפך לחבר קבוע בסגל הנבחרת.

מרקוביץ' נחשב לשחקן בעל יכולת הגנתית טובה, בעל תנועות מגוונות עם הגב לסל טכני מאוד, וכשחקן המרבה לקלוט כדורים חוזרים(הוא מחזיק בשיא של כל הזמנים בליגת העל של 13 ריבאונד התקפה במשחק המפורסם מול מכבי תל אביב),עם זאת, יכולת הקליעה שלו מטווחים רחוקים יותר ומקו העונשין חלשה, והוא נוטה לעיתים לבצע עבירות רבות מדי.

## קישורים חיצוניים

* ארז מרקוביץ', באתר מנהלת ליגת העל בכדורסל
* ארז מרקוביץ', באתר איגוד הכדורסל בישראל

## הערות שוליים

קטגוריה:כדורסלנים ישראלים
קטגוריה:כדורסלני נבחרת ישראל
קטגוריה:כדורסלני הפועל חבל מודיעין
קטגוריה:כדורסלני הפועל ירושלים
קטגוריה:כדורסלני עירוני נהריה
קטגוריה:כדורסלני מכבי ראשון לציון
קטגוריה:כדורסלני מכבי רחובות
קטגוריה:כדורסלני עירוני אשקלון
קטגוריה:כדורסלני הפועל חולון
קטגוריה:כדורסלני ראסינג פריז
קטגוריה:כדורסלני מכבי קריית גת
קטגוריה:כדורסלני א.ס. רמת השרון
קטגוריה:כדורסלני אליצור יבנה
קטגוריה:כדורסלני מכבי עירוני רמת גן
קטגוריה:כדורסלנים ישראלים בצרפת
קטגוריה:בוגרי תיכון קריית שרת
קטגוריה:רחובות: כדורסלנים
קטגוריה:סנטרים (כדורסל)
קטגוריה:רחובות: אישים
קטגוריה:ישראלים שנולדו ב-1978
קלייר דלבו

**קלייר דלבו** (בצרפתית: **Claire Delbos**; ) הייתה כנרת ומלחינה צרפתייה, נודעה בעיקר כאשתו של המלחין אוליבייה מסייאן. דלבו, בתו של פרופסור בסורבון, הייתה חברה ב"ספיראלה", אגודה חשובה למוזיקה חדשה.

כשרונה בנגינה בכינור נתן למסייאן השראה לחיבור יצירות למענה ("נושא ווריאציות לכינור ופסנתר" בשנת 1932) וקטעי מוזיקה שחגגו את זוגיותם (ביניהם מחזור השירים "פואמות למי" בשנת 1936, שמסייאן תזמר ב-1937, בהתבסס על שיריו הוא בנושא חדוות הנישואים). מי היה כינוי החיבה של מסייאן לקלייר. הם הופיעו יחד ברסיטלים בפריז בשנות ה-30' הראשונות ונישאו בשנת 1932.

בשנת 1937 נולד בנם פסקל מסייאן. זמן קצר אחר כך החלה קלייר דלבו לגלות סימנים ראשונים למחלת נפש ובשנות ה-50' היה הכרח לאשפזה במוסד, שם נשארה עד יומה האחרון. היא מתה לבסוף בשנת 1959.

## יצירות
* "פרימוורה", 5 שירים לסופרן ופסנתר, 1935.
* "שני קטעים" (עוגב) 1935.

## קישורים חיצוניים

קטגוריה:מלחינות צרפתיות
קטגוריה:כנריות צרפתיות
קטגוריה:מלחינים צרפתים במאה ה-20
קטגוריה:מלחינות מן המאה ה-20
קטגוריה:ילידות 1906
קטגוריה:צרפתים שנולדו ב-1906
קטגוריה:נפטרות ב-1959
קטגוריה:צרפתים שנפטרו ב-1959
קבוצת מוסקבה

**קבוצת מוסקבה** (ברומנית: **facțiunea moscovită**) היה כינוי מקובל ברומניה לסיעת פעילים קומוניסטים רומנים שהיו במאבק על השליטה במפלגה עם קבוצת בית הסוהר (הסיעה המתחרה, שחבריה היו כלואים ברומניה). שם הסיעה "המוסקבאית" נבע מכך שחלק גדול מחבריה שהו בברית המועצות בתקופת מלחמת העולם השנייה.

בראש קבוצת מוסקבה עמדו אנה פאוקר, ואסילה לוקה ותאוהרי ג'אורג'סקו. מבין השלושה, ג'אורג'סקו לא שהה בברית המועצות בזמן המלחמה, אלא היה כלוא ברומניה.

קבוצת מוסקבה הפסידה במאבקה וחבריה הודחו מתפקידי המפתח בהם החזיקו, נחקרו ואף נכלאו לתקופות שונות. גם בקבוצת מוסקבה, כמו גם בקבוצת בית הסוהר, הייתה נציגות גבוהה לקומוניסטים יהודים.

## קישורים חיצוניים
* Epurarea „grupului moscovit” (26-27 mai 1952) 
* http://www.george-damian.ro/gheorghe-gheorghiu-dej-in-imagini-de-la-tinerete-pana-la-batranete-2-545.html 

קטגוריה:קומוניסטים רומנים
קבוצת בית הסוהר

**קבוצת בית הסוהר** היה כינוי מקובל ברומניה עבור קליקה של עסקנים קומוניסטים רומנים שנאבקו על השליטה במפלגה עם קבוצת מוסקבה המתחרה. שם הקליקה נבע מכך שחלק גדול מחבריה שהו בבתי סוהר רומנים בתקופת מלחמת העולם השנייה.

בראש קבוצת בית הסוהר עמדו גאורגה גאורגיו-דז', יוסיף קישינבסקי, גאורגה אפוסטול, ניקולאה צ'אושסקו ופטרה בורילה.

קבוצת בית הסוהר ניצחה במאבקה והדיחה מתפקידיהם את חברי קבוצת מוסקבה. בקבוצת בית הסוהר, כמו בקבוצת מוסקבה, הייתה נציגות גבוהה לקומוניסטים יהודים.

אחרי מותו של גאורגיו-דז' התפצלה הקבוצה על רקע בחירת היורש, צ'אושסקו מול אפוסטול.

## קישורים חיצוניים
* Epurarea „grupului moscovit” (26-27 mai 1952) 
* http://www.george-damian.ro/gheorghe-gheorghiu-dej-in-imagini-de-la-tinerete-pana-la-batranete-2-545.html 

קטגוריה:קומוניסטים רומנים
אברהם הכהן (תימן)

הרב **אברהם הכהן** (ה'תרכ"ט, 1869 - י"ט באלול ה'תשי"ט, 1959) היה ראש ישיבת בית שרעבי בתימן.

## תולדות חייו

נולד לרב אהרן הכהן בצנעא, תימן בשנת ה'תרכ"ט (1869). כבר בגיל צעיר למד מרבי יוסף הכהן. לאחר מכן עבר ללמוד אצל הרב יוסף קרח, ובנו הרב חיים קרח. בהגיעו לבגרות עבר ללמוד עם אביו בישיבה המרכזית והגדולה שבצנעא, ישיבת מהרי"ץ.

עיקר לימודו היה בגמרא ובפוסקים. אחד מחבריו לספסל הלימודים היה הרב עמרם קרח ששימש בסוף ימיו כרב ראשי ליהודי תימן.

חתנו, הרב שלום יצחק הלוי, כתב עליו: "זכורני בהיותי צעיר לימים כשהייתי לומד כתלמיד לפניו והייתה מתעוררת שאלה בבית המדרש, היו הלומדים נושאים מבטיהם אליו שיאיר עיניהם בהלכה, מתוך שברורים לו שבילי ההלכות כשבילי שכונתו, היה פותח ההלכה בלא היסוס ומציין את הפרק ואת הסימן המבוקש".

בשנת ה'תרס"ה, 1905, בימי מלחמת האמאם נגד הטורקים, חרבה עיר הבירה צנעא. בעקבות זאת נסגרה הישיבה והרב הכהן גלה חודשים ספורים ממקום מגוריו עם כל משפחתו ובראשם אביו הרב אהרן לכפר סיאן הסמוך לעיר. אחיו משולם היה דואג להם לצורכי מזון ולכלכלת ביתם.

כשפסק הרעב, חזר הרב יחד עם אביו וחבריו לצנעא. הוא עבר יחד עם אביו לבית מדרשו של הרב יחיא קאפח, בה למדו כעשר שנים.

## ראש ישיבה

בשנת ה'תר"פ, 1920, פרשו הרב ואביו מבית המדרש ופתחו ישיבה בבית כנסת של הרב חותר, שנקראה "כניס בית אלשרעבי". הרב החל ללמד ולהורות בישיבתו של אביו. רבים באו לשמוע אותו.

הוא הפך לראש הישיבה לצד אביו. עיקר לימודיו בישיבה היו תלמוד ופוסקים ובעיקר ברמב"ם. אביו עמד בראשות הישיבה לצידו 14 שנה, עד שנפטר בשנת ה'תרצ"ד, 1934 ולאחר-מכן המשיך הרב לבדו לעמוד בראש הישיבה עד עלותו לארץ ישראל.

## עלייתו לישראל
בכסלו שנת ה'תש"ד, 1943, עלה הרב לארץ ישראל. בראשונה הגיע למחנה עולים בעתלית, ולאחר תקופה קצרה עבר להתגורר בשכונת כרם התימנים בעיר תל אביב. עם בואו נפתחה ישיבת "אהל תורה" בתל אביב. והוא שימש כמגיד השיעור ונשיא הישיבה במשך 16 שנים.

נפטר בי"ט באלול שנת ה'תשי"ט, 1959, והוא בן תשעים שנה. הוא נטמן בהר המנוחות בירושלים, לצד דודיו, שהיו בין עולי תימן הראשונים.

חתנו הוא הרב שלום בן הרב יחיא יצחק הלוי, חבר הרבנות הראשית לישראל.

## קישורים חיצוניים
*

קטגוריה:רבני צנעא
קטגוריה:אחרוני תימן
קטגוריה:רבנים תימנים ישראלים
קטגוריה:יהודים הקבורים בהר המנוחות
קטגוריה:תלמידי הרב יחיא קאפח
שלום קלזאן

הרב **שלום קלזאן** (תר"ע, 1910 – ל' בתשרי תש"מ, אוקטובר 1979) היה ראש ישיבת סוכת שלום בירושלים. רב משה קלזאן הוא אחיינו.

## ביוגרפיה
נולד בצנעא, בירת תימן, צאצא למשפחת רבנים בת כמה מאות שנים. למד בישיבת בית שרעבי מפי הרב אהרן הכהן ומפי הרב אברהם הכהן. אחר כך למד אצל הרב חיים כסאר. היה רב שכונה, ורב בית הכנסת בית צאלח. סירב לכהן בראשות בית הכנסת חג'אג'י.

לאחר שעלה לישראל, התגורר בירושלים. את לימודו קבע בישיבת שערי ציון של הרב בן-ציון מאיר חי עוזיאל ובישיבות נוספות. לאחר מכן למד בישיבת סוכת שלום של הרבנים שלום כסאר והרב שלום יצחק הלוי, ולאחר פטירתם נתמנה לראשות הישיבה. מונה לרב בית הכנסת "תפארת ירושלים" בשכונת קטמון ג'. לצורך פרנסתו עבד כסופר סת"ם וכמגיה ספרי תורה של הרבנות הראשית. היה חזן ומומחה בשירת יהודי תימן ונעימותיה.
אחר פטירתו של הרב שלום הוציא בנו ספר ביוגרפי לזכרו שזכה להקדמות מהרב חיים כסאר, הרב יוסף קאפח, הרב יחיא אלשיך ועוד.

בנו הרב יוסף קלזאן היה רב הקהילה התימנית במצפה יריחו. אחיינו הוא פרופ' יוסף טובי.

## קישורים חיצוניים
* עלון '''תוצאות חיים''', גיליון 17, תשרי ה'תשע"ד
* ספר זיכרון - '''לזכר הר"ר שלום קלזאן''', ה'תשמ"ב

## הערות שוליים

קטגוריה:רבני צנעא
קטגוריה:אחרוני תימן
קטגוריה:רבנים תימנים ישראלים
קטגוריה:ראשי ישיבה ישראלים
קטגוריה:ישראלים ילידי תימן
קטגוריה:ישראלים שנולדו ב-1910
קטגוריה:ישראלים שנפטרו ב-1979
קוריאן אייר

[שמאל|ממוזער|250px|[בואינג 777 של החברה]]
[שמאל|ממוזער|250px|[בואינג 777 של החברה בצביעת סקאיי טים]]
[שמאל|ממוזער|250px|[בואינג 747 של החברה]]
**קוריאן אייר** (בקוריאנית: **대한항공,** תעתיק**: דֶּה הָאן הָאנְג גוֹנְג**) היא חברת התעופה הגדולה בקוריאה הדרומית. בסיסה הראשי נמצא בנמל התעופה אינצ'און בסיאול.

## היסטוריה
קוריאן אייר נוסדה בשנת 1962 על ידי ממשלת קוריאה הדרומית כדי להחליף את חברת "קוריאן נשיונל איירליינס".
טיסתה הבינלאומית הראשונה של החברה התקיימה באפריל 1972 בקו ללוס אנג'לס.
קוריאן אייר הייתה החברה האסיאתית הראשונה שהשתמשה במטוסי איירבוס.

ב-1 בספטמבר 1983 הופלה טיסה 007 של קוריאן אייר על ידי מטוסי קרב סובייטים לאחר שהטיסה נכנסה בשוגג לתחום האווירי של ברית המועצות.

ב-29 בנובמבר 1987 פוצץ מטוס בטיסה 858 של קוריאן אייר לאחר שסוכנים צפון קוריאנים עם דרכונים יפנים מזויפים השאירו על סיפונו תיק יד ובו שתי פצצות.

קוריאן אייר מפעילה טיסות לרחבי אסיה, אירופה, אוקיאנייה וצפון אמריקה.

## צי המטוסים
צי המטוסים של החברה נכון ליוני 2020:

## פעילות החברה בישראל
בשנים 1995–1997 הפעילה טיסה שבועית אחת מסיאול לתל אביב במטוס 747-400.

החל מאמצע חודש ספטמבר 2008, חידשה החברה את הטיסות הסדירות בין נמל התעופה בן-גוריון לסיאול, נמל התעופה אינצ'און. החברה הפעילה 3 טיסות שבועיות בקו סיאול-תל אביב. הטיסה בתחילת דרכה הופעלה על ידי מטוס הבואינג 400–747 קומבי בעל שתי מחלקות - עסקים ותיירים, שחלקו האחורי סגור למטען.

עד שנת 2020 הפעילה החברה טיסות ישירות לישראל במטוס הבואינג 777-200ER. בנוסף, החברה הפעילה טיסות מטען בקו סיאול-וינה-תל אביב במטוס בואינג 777F. בשנת 2020 הפסיקה החברה לטוס לישראל, זאת לאור מגפת הקורונה.

בדצמבר 2022 חזרה החברה לישראל ועד אוקטובר 2023 הפעילה החברה 3 טיסות שבועיות לנמל התעופה בן-גוריון במטוסי איירבוס A330-200. לאחר טבח שבעה באוקטובר הפסיקה החברה לטוס לישראל.

## קישורים חיצוניים

* 

*  מדיה וקבצים בנושא קוריאן אייר, באתר Airliners.net

## הערות שוליים

קטגוריה:חברות דרום קוריאניות
קטגוריה:קוריאה הדרומית: תעופה
קטגוריה:סקאיי טים
קטגוריה:אסיה: חברות תעופה
קטגוריה:חברות הנסחרות בבורסת קוריאה
מדד ביג מק

[ממוזער|200px|ביג מק - [אוסטרליה]]
**מדד ביג מק** (מכונה ***Burgernomics***) הוא השוואה של מחירי כריך המבורגר "ביג מק" ברשת "מקדונלד'ס" במדינות שונות, שעורך השבועון "האקונומיסט". ההשוואה היא דרך לא פורמלית למדוד את שווי כוח הקנייה של מטבעות, והיא מהווה מדד להערכת שערי חליפין ועלויות סחורה במדינות שונות. כפי שצוין באקונומיסט, זוהי "דרך נוספת להשוות שערי חליפין".

## סקירה כללית
האקונומיסט הציג את מדד ביג מק בספטמבר 1986 כדוגמה משעשעת. מאז פרסם כתב העת את המדד מדי שנה. המדד הוביל להמצאת המילה "בורגרנומיקס" (בתרגום חופשי לעברית: "כלכלת המבורגר").

ההנחה ביסוד השיטה היא כי שער החליפין בין שני מטבעות מתכייל באופן טבעי כך שכל דוגמה לסל סחורות ושירותים (ובפרט, סחורה או שירות ספציפי) תימכר במחיר שקול במדינות שונות. כלומר, מחירי הסל אמורים להיות זהים לאחר שהומרו לאותו מטבע. אם אין המצב כך, לכאורה ניתן לנבא שינוי עתידי בשער החליפין כך שיתקרב לשער הצפוי (שאם לא כן, יתאפשר ארביטראז' לאורך זמן). במדד ביג מק, ה"סל" הוא כריך של ביג מק יחיד כפי שנמכר על ידי רשת המזון המהיר "מקדונלד'ס".

ביג מק נבחר כיוון שזהו מוצר שניתן להשיגו במדינות רבות, ועם זכיינים מקומיים של מקדונלד'ס קיימת מגמה לניהול מחירי עלות לפי האספקה המקומית. בנסיבות האלה, המדד מאפשר השוואה בין שערי מטבעות רבים.

לדוגמה, על פי נתונים מיולי 2008, מחירו של ביג מק בארצות הברית הוא $3.57 ובבריטניה הוא £2.29. על כן צפוי שער ההמרה בין המטבעות להיות 3.57/2.29 ≈ 1.56 דולר אמריקני לכל לירה שטרלינג, לעומת יחס ההמרה האמיתי – $2.00 לכל £1. בהתאם, המדד קובע שהלירה מוערכת יתר על המידה ב- ≈ 28% יחסית לדולר.

מדד ביג מק אינו כלי כלכלי מדעי במיוחד, שכן מחיר הקציצה מושפע מפרמטרים רבים, ששער החליפין הוא רק אחד מהם. במדינות רבות, מזון מהיר ברשתות בינלאומיות (כמו "מקדונלד'ס") יקר יחסית למזון במסעדה מקומית, והדרישה לביג מק בארצות כמו הודו קטנה במידה ניכרת מאשר בארצות הברית. בין הסיבות הנוספות לפערי מחיר גם תחרות מוגברת (או מעטה יותר) בשוק המזון המהיר בהשוואה לתחרות בארצות הברית, סוג הקטשופ בו נעשה שימוש, ומכסי מגן על מרכיבי הכריך.

במאי 1997 מדינת ישראל דורגה כמדינה השלישית היקרה בעולם מבחינת מחיר הביג-מק. בינואר 2001 תפסה ישראל לראשונה את המקום הראשון במדד. לאחר מכן סירב משרד האוצר במשך כשלוש שנים לספק נתונים לאקונומיסט, ומדינת ישראל לא נכללה במדד. בעשור השני של המאה ה-21, דורג השקל לרוב בין המטבעות שנסחרים מתחת ל"שוויים ההוגן", כלומר מחיר הביג מק גבוה יחסית.

על פי המדד, בשנים 2000–2019 ירד כוח הקנייה של משק הבית החציוני האמריקאי ב-36%. שכר משק הבית החציוני האמריקאי החודשי ב-2000 עמד על $3,512 ומחיר הביג מק עמד על $2.51, כך ששכר משק הבית החציוני היה 1,399 המבורגרי ביג מק. ב-2019 עמד השכר החציוני על כ-$5,170 ומחיר הביג מק על $5.74, ועל כן ירד השכר ל-901 המבורגרי ביג מק בחודש.

## ראו גם
* שווי כוח הקנייה
* עקרון הפיצה

## קישורים חיצוניים

* 
* 
* 
* 
* 
* 
* 
* אלון לנדאו, שני צידי המטבע, מדד הביג מק, ינואר 2023
* 

## הערות שוליים

ביג מק
קטגוריה:מקדונלד'ס